Ouers erg getraumatiseer ná 7-jarige se onverwagte doodMechaela Schroeder. Foto: Facebook Die bedroefde ouers van ŉ sewejarige meisie van Bethal, Mpumalanga, wat Vrydagaand in ŉ bad doodgeskok het, is nog te getraumatiseer om terug te keer na hul huis waar die tragedie hom afgespeel het. Danny en Lorainne Schroeder is gister in ŉ hospitaal vir dehidrasie behandel en het binneaarse voeding gekry nadat hulle ophou eet het, vertel hul swaer Etienne Botha, by wie hulle en hul ander kind, Yolandie (12), vir eers op Evander tuisgaan. “Die dokter het gesê hy gaan hulle nie opneem nie,” sê Botha, “maar ek kon hulle nie terugvat na hulle huis toe nie.” Mechaela het Vrydagaand in die bad sit en speel met stokkies wat in die donker gloei toe sy die kraan wou oopdraai, maar foutiewe bedrading het blykbaar die waterpype in die huis geëlektrifiseer. Lorainne, wat te getraumatiseer was om Dinsdag met Maroela Media te praat, het vroeër aan die gemeenskapskoerant The Bulletin gesê daar was enkele kragonderbrekings op die noodlottige aand. “Toe die krag weer omstreeks 19:00 aankom, het ek Mechaela gevra of sy wou gaan bad.” Sy het die badwater vir haar jongste dogter ingetap en ŉ rukkie by haar gesit. “Ek was ŉ paar keer in en uit voor ek ŉ gil uit die badkamer gehoor het. Ek het terug soontoe gehardloop en op haar afgekom waar sy regop gestaan en aan die kraan gevat het met haar oë teruggerol in haar kop.” ŉ Paramedikus wat naby hulle woon, was gou op die toneel, maar het ŉ halfuur lank vergeefs probeer om Mechaela by te bring. Volgens The Bulletin sukkel die Schroeders al langer as ŉ jaar met kragprobleme by hul huis, maar kon die Govan Mbeki-munisipaliteit dit nog nie uitstryk nie. Botha sê dit het Dinsdag “so ŉ bietjie beter” met die ouerpaar gegaan. “Dit het eers gelyk asof Danny nie besef wat gebeur het nie, maar hy begin darem nou al vrae vra. Daar is ŉ bietjie vordering en dit lyk asof hy dit begin aanvaar.” Hy sê dit sukkel maar om hulle sover te kry om te eet. “Hulle eet so ŉ bietjie vrugte, maar nog nie regtig kos nie. Ek het vir hulle ŉ shake gaan koop, net dat hulle iets inkry.” Botha vertel die kragtoevoer na die huis is nog nie herstel nie. “[Die munisipaliteit] is nog besig met die ondersoek.” Die lykskouing sou na verwagting vandag uitgevoer word; eers daarna kan klein Mechaela se naasbestaandes aan begrafnisreëlings begin dink.